Marstuig voltooi marathon | Maroela Media
Marstuig voltooi marathon
Die Opportunity-marstuig van Nasa het pas die volle afstand van 'n marathon op die rooi planeet voltooi. Dit het die tuigie 11 jaar en twee maande geneem om dié mylpaal te bereik.
Opportunity was voor sy jongste prestasie reeds die aardtuig wat die verste afstand op 'n ander hemelliggaam as die aarde kon aflê, en het die rekord van die Russiese Lunokhod 2 op die maan verlede jaar verbeter.
Sedert die aankoms van die meer gevorderde Curiosity op 6 Augustus 2012 op Mars, het die kollig weg van Opportunity geskuif, maar dié klein vasbyter het steeds voortgegaan om die mensdom te verstom.
Opportunity se grootste prestasie is egter dat dit ontwerp was om net drie maande "primêr" te werk toe dit in 2004 geland het. Enige tydperk daarna was 'n bonus. Die bonus was ook méér as 'n bonus, omdat dit in die langer periode meer bewyse gekry het dat daar eens vloeibare water op Mars was – onder veel meer gunstige en minder suur omstandighede as wat hy in sy eerste drie maande gevind het. Dit impliseer omstandighede wat meer geskik sou wees vir mikroskopiese lewe.